Tekstgjennomgåelse for 3 søndag i åpenbaringstiden

Prekentekst: Johannes 2, 1-11

**Til dagen:**

I denne søndagens tekster er det virkelig spennvidde. Vi leser først fra bibelens første blad, for så å slå opp på så ogsi bibelens siste blad (1.Mos.1,26-31 og Joh.Åp. 21, 1-6). Fra skapelsen til nyskapelsen, som skal skje en gang i fremtiden. Forandringspunktet, som evangelieteksten dreier seg om, handler om Jesus og det hans liv, død og oppstandelse har å si for vår tro som kristne. Gjennom ham er skaperkraften virksom i vår historie.

Det er antakelig ikke tilfeldig at rammen rundt det første tegnet Jesus gjør er en bryllupsfeiring, feiring av samlivet mellom en kvinne og en mann. Her er Guds gode ordning med samlivet for et ektepar utgangpunkt for at skaperkraften får utfolde seg, livskreftene er virksomme, barn fødes, Guds skaperunder skjer igjen og igjen gjennom generasjonene.

I denne settingen er det at Jesus velger å gjøre sitt første tegn. Et tegn som viser at han ikke bare er et vanlig menneske, men at han også er fullt ut Gud. Johannes evangeliet er unikt i å profilere så sterkt at Jesus er både sant menneske og sann Gud samtidig. Allerede i prologen er dette hovedtema (Joh 1, 14) og preger hele evangeliet.

Selv om disse store linjene preger tekstene er det også mye i tekstene som drar Jesu tilstedeværelse konkret ned i vår hverdag. Vi er inne i kirkeårets første veksttid og vanlige mennesker inviteres inn til å spille en avgjørende rolle i det gudommelige tegnet den gang og nå i kirken og misjonens virke. Det er Guds misjon som er rammen for vårt og kirkens oppdrag.

**Til tekst og preken:**

En ganske alminnelig dag varsler en ny tid som akkurat i vår tekst manifesterer seg på en ny måte. Maria, Jesus sin mor, hadde en forventning til Jesus som ingen andre hadde. Det er hun som tar regien her og utfordrer Jesus til å gripe inn. I neste omgang snakker hun med tjenerne i bryllupet og forbereder dem på at Jesus vil gi dem noen instrukser. Det gode initiativet og de mange hjelperne som skaper rammen for Jesu første regn, gir oss et bilde av hvordan vi mennesker samvirker med Gud i hans misjon i verden. Dessuten kan vi legge merke til at han gjør bruk av det som er tilgjengelig for øyeblikket til å skape noe nytt. Han bruker renselseskarene, vann og folk – de ressursene som er tilgjengelige (et «Use Your Talent» perspektiv som går igjen i hele bibelen og ikke minst i Jesu undervisning av disiplene sine jfr. «brødunderet» – gå og se etter (hva dere har) Mk. 6, 38.

Årsaken til Marias forventning

Hva var det som gjorde at Maria var så overbevist om at Jesus ville gjøre noe akkurat her i dette bryllupet? For det første hadde Jesus begynt å samle de første disiplene, ifølge versene før prekenteksten var det nå fem disipler i Jesu’ følge. Døperen Johannes hadde allerede samlet mye folk med sin forkynnelse med fokus på omvendelse og dåp. Folk gikk så å si mann av huset for å høre ham. Johannes hadde igjen gitt fra seg et par av sine disipler og tydelig pekt på Jesus som…»Han som kommer etter meg».

- Natanael var siste disippel som hadde knyttet seg til flokken rundt Jesus (Andreas + en til av Johannes sine disipler, Simon Peter, Filip og Natanael var de andre) 2, 2. Første gang alle 12 disipler er nevnt i Johannes evangeliet er i 6, 67 (i forbindelse med Peters bekjennelse).

Dessuten må vi ikke glemme at Maria selv var den som best kjente Jesus, rent menneskelig sett. Han var hennes sønn og hun hadde stått på for ham i likhet med hans søsken. Men samtidig var det noe mye mere som bygget opp hennes forventning til Jesus - hun «tok vare på alt som ble sagt, og grunnet på det i sitt hjerte» husker vi fra Juleevangeliet (jfr. Luk. 2, 19 ). Vi kan dessuten kort nevne følgende hendelser:

* *Møte med engelen* (ingenting er umulig for Gud) – Gud skal gi ham Davids trone. Han skal være konge over Jakobs hus til evig tid…og videre:
* *Møte med Elisabeth* (min Herres mor kommer til meg? …. Se videre Marias lovsang).
* *Ved fødselen (gjeternes fortelling*Luk 2, 8-20/ De vise menn som kom for å hylle ham Mat. 2, 1-12 repr fra folkeslagene kommer for å tilbe)
* *Åtte dager gammel* i tempelet
	+ Simon (Luk. 2, 29-32) «…For mine øyne har sett din frelse, som du har gjort i stand like for ansiktet på alle folk, et lys til åpenbaring for hedningene og ditt folk Israel.» + S sa til hans mor Maria: «Se, han er satt til fall og oppreisning for mange i Israel, og til et tegn som blir motsagt – ja, også gjennom din egen sjel skal det gå et sverd. Slik skal de tankene mange bærer i hjerte, komme for dagen.»
	+ Anna, Fanuels datter – fortalte om barnet til alle som ventet på frihet for Jerusalem
* *Flukten til Egypt* pga motreaksjon på besøket av vismennene fra Østen.
* *Jesus som 12 år i tempelet.* (Luk. 2, 41-52) «I min Fars hus»

Alt dette og kanskje mere til var det som gjorde at Maria aksjonerte akkurat denne dagen, i dette bryllupet, i den situasjonen som oppstod.

En krise som oppstod ble en mulighet

Det var en krise som oppstod, familien hadde ansvaret for å legge til rette for mer enn nok av mat og ikke minst drikke i forbindelse med et bryllup på den tiden. Det ville være skikkelig flaut for familien om de gikk tom for drikke.

Avist eller oppmuntret

I vers 3 og 4 har vi Marias henvendelse til Jesus og hans svar til henne. I utgangspunktet kan det høres ut som Jesus avviser henne, men hennes reaksjon viser at hun på ingen måte føler seg avvis. Snarere tvert imot går hun straks til tjenerne for å forberede dem på at Jesus vil gripe inn. Maria oppfattet situasjonen slik at hun skulle overlate alt til Jesus, så ville han gripe inn.

Tegnet

Her midt inn i vår historie, gjør Jesus sitt første tegn. Et tegn som viser at han er den frelser kongen som var lovet. Nå bryter Guds rike løs her på jorden, midt iblant oss – Gud er kommet nær, Gud er blitt menneske, nå settes Guds frelsesplan i gang. Det var dette gamle Simon i tempelet så, at han skulle være et lys til åpenbaring for hedningene og Israel – altså alle folk på jorden. Johannes evangeliet bruker ordet «tegn» *semeion* om underne Jesus gjorde (her og i Joh 4, 54 (helbreder sønnen til embetsmannen)/ 6, 14 (metter fem tusen)/ 9, 16 (helbreder en blind)/ 11, 47 (etter at Lasarus ble vekket fra døden)). Johannes framhever dermed det oppsiktsvekkende som skjer, som viser Jesu sin makt og herlighet (jfr. Joh. 1, 14). Tegnet skaper tro og tillit til Jesus, at han er Guds sønn (vers 11).

Vann til vin

Selve tegnet var at vann ble til vin, en trenger ikke være en vinkjenner for å skjønne at det i seg selv er en umulighet at vann kan bli til vin fra det ene sekundet til det andre. Men for Gud er som kjent ingenting umulig. Det er ingen trylletriks eller trolldom ute å gå, men kort og godt et under. For Gud er ikke tid noe som begrenser han, for han var det ikke noen kunst å skape ekte god vin, gammel vin, den beste vinen den ansvarlige for bryllupet hadde smakt (vers 10). Nettopp dette siste understreker underet og tegnet til fulle. Tegnet viser med all tydelighet at Jesus ikke bare er et menneske, men Gud.

Renselse

At det var vann som ble til vin, var ikke tilfeldig. At det var renselses kar som ble fylt med vann var kanskje heller ikke tilfeldig (vers 6). Ved Jesu gjerning (når hans tid er inn jfr. Joh 13,1) skulle vin være tegnet på Jesu blod som renser oss for all urettferdighet (Mt 26, 28 og 1.Joh 1,7).

Kontinuitet mellom GT og NT

Israel folk ble noen steder i GT betegnet som en vinranke som ble plantet av Gud i Kanaans land. (Jfr. Salme 80, 9) I neste omgang bruker Jesus selv bilde om vintreet; at han er vintreet og vi er grenene (Joh 15, 5). Vi er satt til å bære frukt. Vi er alle skapt i Guds bilde. Alle mennesker hører Gud til og han har satt sin redningsplan i verk. Det begynte med at Gud ble menneske som oss og startet opp sitt virke som skulle forandre verdens historie i et før og et etter hans komme. Tegnet viser kontinuiteten mellom det som har vært og det som kommer. Gud vil at alle mennesker skal bli frelst, og døpt, podet inn på vintreet. I neste omgang er vi sendt for å bære frukt som varer. Vi går med det glade buskap for alt folket – til alle tider.

Vi har oppdraget i samspill med oppdragsgiveren

I dag er det vi som skal legge disse ordene på våre hjerter, slik at vi som Maria kan ha forventning om at Gud stadig vekk griper inn i ganske alminnelige menneskers historie og skaper noe nytt. Disiplene ble styrket i troen gjennom tegnet de så Jesus gjorde. På samme måte skal vi styrkes gjennom det vi deler med hverandre i våre fellesskap av hva Jesus gjør i våre liv. Vi har alle våre troshistorier med glimt av tegn Gud har gitt oss, noen gangen forandret han situasjonen for oss andre ganger er han med oss gjennom utfordringene eller vanskelige tider. Men erfaringen vi skal dele med hverandre er at «alt makter jeg i ham som gjør meg sterk», som Paulus skriver i Fil. 4, 13. Vi kan jo også ta med at dåps- og misjonsbefalingen ender med denne grunnleggende tryggheten som troen gir oss; der Jesus sier «…jeg er med dere alle dager inntil verdens ende» Mt 28, 20.

Skapt, døpt og sendt – denne sirkelen av gudommelig vitnesbyrd fra menneske munn til menneske munn er fra Jesu tid og til i dag uavbrutt gått verden rundt og tilbake til oss.

Forslag til salmer:

Generelt i Åpenbaringstiden: 101 Kristus er verdens lys og 104 I et skur ved Betlehem (Guds dyrebare ord)

Til søndagen spesielt: 697 Der det nye livet lever og 678 Vi rekker våre hender frem

Rolf Arne Tjøsteim

Rådigver i NMS Global, seksjon «Menighet»

rolft@nms.no